Ulvene i Nordjylland har længe været frygtede for deres formodede angreb på rådyr og kalve. Nu truer et andet - og noget større dyr - trygheden på Læsø. Biavler Bent B. Jørnsen på Læsø har søndag spottet dét, der viste sig at være en brunbjørn. - Det er noget voldsomt stort, der har væltet mine bi-huse. Der skulle have været en produktionsfamilie til foråret, men de er væk nu. Selv min voks er væk, fortæller Bent B. Jørnsen. Biavleren nåede at filme bjørnen med sin iPhone, inden den forsvandt ind i krattet. - Der var ingen tvivl - der kom en lille bamse. Jeg trænkte, det er utroligt, for det kan ikke passe, at vi her på Læsø har fået besøg af sådan en, siger den overraskede biavler. Rovdyrsekspert: Det ER en brunbjørn Hos Aalborg Zoo bekræfter dyrepasser og rovdyrsekspert Frank Thomsen biavlerens formodning. - Det er en ung han - og en flot europæisk brunbjørn. De lange brune hår gør, at jeg ikke er i tvivl, understreger han. I Sverige lever der i dag mæsten 3.500 brunbjørne. At en af dem nu - måske desorienteret efter sit vinterhi eller måske udstødt af sin familie - har valgt at immigrere, glæder Frank Thomsen. - Jeg er vild med ulve og faunaen omkring dem. Så jeg synes, bjørnen er et ekstra plus. Man bliver helt varm indvendig, siger Frank Thomsen og understreger, at sidst der var brunbjørne i Danmark, var i den ældre stenalder. Surfer spottede bjørnen For nylig padlede den unge Casper Steinfath fra Klitmøller til Norge på sit surfbræt. Men inden tog han på en 40 kilometer lang træningstur fra Læsø til Sverige. Her kan han været den første, der har set brunbjørnen på vej mod Kattegatøen. - Ud af min øjenkrog ser jeg pludselig den her sorte, nærmest pelsede skabning ude i vandet. Og jeg var træt og underafkølet, så jeg tænkte bare, det var en sæl på afveje. Men den var stor af en sæl at være. Så måske giver det mening nu, siger Casper Steinfath. Bjørnen er endnu ikke indfanget, og derfor overvejer biavler Bent B. Jørnsen sin karriere. - Nu skal jeg afgøre, om jeg vil sætte et bjørnehegn op eller sige farvel til biavlen. Det kan blive konsekvensen, for sådan en bjørn er jo ikke til at slås med, fortæller han. 6 gode råd: Sådan beskytter du dig mod bjørnen

Opsummering:
En europæisk brunbjørn er svømmet over Kattegat og gået i land på Læsø. Den har formentlig været desorienteret, oplyser rovdyrsekspert.